En ca. 20-årig bankrøver har muligvis fået røde fingre - og så har Nordjyllands Politi ham på film. Kort før kl. 17.30 torsdag begik han røveri i Danske Bank på Hobrovej i Skalborg. Med en kniv truede han sig til et ukendt beløb og stak af. Blandt pengene, han fik udleveret, var også en farvepatron. Nordjyllands Politi studerer nu en video, som bankens camera lavede af røveriet. - Det er på baggrund af billederne, at vi nu kan give dette signalement af røveren, fortæller vicepolitiinspektør Kell Svenningsen: Han er ca. 20 år, ca. 180 cm høj, lyst hår og blå øjne. Han er slank og havde et blåt/hvidt tørklæde på hovedet Han var iført blåternet skorte eller T-shirt og lyse såkaldte piratbukser. Efter røveriet forsvandt han i retning af Stationsmestervej. Eventuelle oplysninger til Nordjyllands Politi på tlf. 96 30 14 48.
Og så blev bankrøveren fra Skalborg også filmet